**Referat af**

**generalforsamling i Foreningen for Frigørende Åndedræt**

**torsdag den 25. april 2019**

**Deltagere**: Alex Resendorf, Tove Jensen, Anne-Lise Ugleholdt Pedersen, Dorte Andersson, Regine Bidstrup, Jesper Bidstrup, Henrik Wichmann, Hanne Hansen, Anka Lalatovic, Tinamaria Phanominah, Helen Lemvigh, Lotte Nielsen, Lasse Kiær og Lene Kiær.

**Pkt. 1 Valg af dirigent**

 Lene Kiær Nielsen blev valgt til dirigent. Lene konstaterede, at generalforsamlingen var lovlig indkaldt.

**Pkt. 2 Bestyrelsens /formandens beretning**

**Tove** glædede sig over det store fremmøde til generalforsamlingen og takkede bestyrelsen for et godt og vedholdende arbejde for foreningen.

Hun sagde, at det er funktionen som netværk, der er foreningens styrke og hovedformål. Vi kommer sammen fordi vi kan lide at være sammen. Det giver en særlig kvalitet til det arbejde for breathwork, som vi alle er engageret i - hver på vores måde. Der er støtte og opbakning at hente i fællesskabet, vi deler hinandens aktiviteter på f.eks. Facebook, vi holder hinanden orienteret, og kan række ud efter hjælp.

Sidste år fremlagde bestyrelsen et oplæg om foreningens aktiviteter for generalforsamlingen, og der var opbakning til, at foreningen primært har en netværksfunktion og ikke står for mange udadvendte aktiviteter. Dem er der imidlertid en hel del af fra medlemmerne, og der støtter vi hinanden på kryds og tværs, når vi kan.

I det forløbne år er hjemmesiden blevet fornyet. Lars Nymann Kofod er webredaktør, og det er til ham, som foreningens medlemmer kan sende flyere til om de breathwork aktiviteter, de ønsker lagt op på hjemmesiden. Dejligt at Lars gerne vil fortsætte. Han synes, at foreningen måske skal finde et andet system til at administrere hjemmesiden, der er mindre tungt at arbejde med. Det et spørgsmål, som bestyrelsen må tage op. Og … det er klart, at hjemmesiden kun bliver levende, hvis vi lægger nye ting op, f.eks. om foreningens forskellige aktiviteter.

Dem har der været flere af i 2018, en del er nærmest ikoniske: Det altid helt specielle ”Late Night Breathing”, som vi havde to af i 2018, det forårsglade ”Outdoor Breathing”, begge dele arrangeret af Anne-Lise med suveræn ekspertise. Og vores retreat i Skåne, der altid er en dejlig oplevelse. Foreningen var også repræsenteret på Hollistisk Sommerfestival i 2018.

De månedlige torsdagsaftener for foreningens medlemmer fungerede godt til at begynde med, men det tyndede ud i deltagerantallet og de er nu stoppet.

**Tove** sagde også, at det efter 5 år i formandsstolen nu føles rigtigt for hende at trække sig tilbage og give plads til nye gode kræfter. Alex har også besluttet at gå ud af bestyrelsen efter nogle år, hvor han har arbejdet med hjemmesiden og udfyldt jobbet som kasserer.

**Pkt. 3 Forelæggelse og godkendelse af årsregnskab.**

**Alex** fremlagde det reviderede regnskab for 2018. For 2018 var der et overskud på 3.487,90,- kr. Der var 41 medlemmer af foreningen i 2018. Sammen med overskuddet fra de forrige år var der ved årsskiftet 9.762,83 kr. i kassen. Generalforsamlingen godkendte regnskabet. Det er sendt til medlemmerne.

**Pkt. 4 Fastsættelse af kontingent**

Generalforsamlingen fastsatte kontingentet for 2020 til 200,- kr. pr. medlem. Hvis man melder sig ind efter 1. august, er kontingentet for det første år 100 kr. Dette gælder allerede fra 2019.

**Pkt. 5 Indkomne forslag**

Der var ikke indkommet forslag.

**Pkt. 6. Valg af bestyrelsens fire medlemmer, formand, kasserer, sekretær og bestyrelsesmedlem**

Følgende blev valgt:

Hanne Hansen, formand

Anka Lalatovic, kasserer

Anne-Lise Ugleholdt Pedersen, sekretær

Dorte Andersson, bestyrelsesmedlem

**Pkt. 7 Valg af 1 bestyrelsessuppleant**

Tove Jensen blev valgt.

**Pkt. 8 Valg af revisor og revisorsuppleant**

 Jesper Bistrup og Henrik Wichman blev valgt til revisor og revisorsuppleant.

**Pkt. 9 Evt. valg/nedsættelse af udvalg**

Der blev ikke nedsat udvalg. Vi støtter hinanden, når der er behov.

**Pkt. 10 Eventuelt**

Dorte takkede Tove for hendes engagement i foreningen og Tove fik blomster og en meget smuk buddhafigur fra foreningen. Derudover blev Tove gjort til æresmedlem af foreningen. Alle krammede og vi sluttede med et OM, der var en breathwork forsamling værdigt.

Den 26. april 2019,

Lene Kiær Nielsen, dirigent